CELEX: 32018R1642
Language: fi
Date: 2018-07-13 00:00:00
Title: Komission delegoitu asetus (EU) 2018/1642, annettu 13 päivänä heinäkuuta 2018, Euroopan parlamentin ja neuvoston asetuksen (EU) 2016/1011 täydentämisestä niiden perusteiden täsmentämistä koskevilla teknisillä sääntelystandardeilla, jotka toimivaltaisten viranomaisten on otettava huomioon arvioidessaan, onko merkittävien vertailuarvojen hallinnoijien sovellettava tiettyjä vaatimuksia (ETA:n kannalta merkityksellinen teksti.)

5.11.2018   
               
               
                  FI
               
               
                  Euroopan unionin virallinen lehti
               
               
                  L 274/25
               
            
         KOMISSION DELEGOITU ASETUS (EU) 2018/1642,
         annettu 13 päivänä heinäkuuta 2018,
         Euroopan parlamentin ja neuvoston asetuksen (EU) 2016/1011 täydentämisestä niiden perusteiden täsmentämistä koskevilla teknisillä sääntelystandardeilla, jotka toimivaltaisten viranomaisten on otettava huomioon arvioidessaan, onko merkittävien vertailuarvojen hallinnoijien sovellettava tiettyjä vaatimuksia
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 25 artiklan 9 kohdan neljännen alakohdan,
         sekä katsoo seuraavaa:
         
                     (1)
                  
                  
                     Asetuksen (EU) 2016/1011 25 artiklan 1 kohdassa säädetään, että merkittävän vertailuarvon hallinnoija voi päättää olla soveltamatta tiettyjä mainitun asetuksen säännöksiä. Vaikka hallinnoija päättää olla soveltamatta yhtä tai useampaa kyseisistä säännöksistä, toimivaltaisella viranomaisella on kuitenkin toimivalta päättää, että kyseisen hallinnoijan on sovellettava yhtä tai useampaa niistä. Mainitun asetuksen 25 artiklan 3 kohdassa täsmennetään perusteet, jotka toimivaltaisen viranomaisen on otettava huomioon arvioidessaan, olisiko hallinnoijan aiheellista soveltaa kyseisiä säännöksiä.
                  
               
                     (2)
                  
                  
                     Perusteissa, jotka toimivaltaisen viranomaisen on otettava huomioon, olisi huomioitava asetuksen (EU) 2016/1011 niiden säännösten luonne, joita merkittävien vertailuarvojen hallinnoijat voivat päättää olla soveltamatta. Merkittävien vertailuarvojen hallinnoijat voivat päättää olla soveltamatta tiettyjä säännöksiä, joissa niiden edellytetään ottavan käyttöön organisatorisia toimenpiteitä työntekijöidensä osallistumisesta vertailuarvon tarjontaan aiheutuvan eturistiriitojen vaaran vähentämiseksi. Ottaessaan huomioon mainitun asetuksen 25 artiklan 3 kohdan a, c ja i alakohdassa tarkoitetut perusteet toimivaltaisten viranomaisten olisi tämän vuoksi tarkasteltava myös, onko vertailuarvon koskemattomuuden suojelemiseksi käytössä muita riittäviä keinoja kuin kyseisissä säännöksissä edellytettyjä organisatorisia toimenpiteitä.
                  
               
                     (3)
                  
                  
                     Tarkastellessaan asetuksen (EU) 2016/1011 25 artiklan 3 kohdassa tarkoitettuja perusteita toimivaltaisten viranomaisten olisi otettava huomioon myös vertailuarvon vaikutus yhteen tai useampaan tiettyyn markkinaan ja talouteen yleisemmin sekä vertailuarvon merkitys rahoitusvakauden takaamisessa. Tähän toimivaltaisten viranomaisten olisi käytettävä yleisesti saatavilla olevaa tietoa tai tietoa, jonka ne ovat saaneet käyttöönsä hallinnoijalta tai muulla tavoin.
                  
               
                     (4)
                  
                  
                     Tarkastellessaan asetuksen (EU) 2016/1011 25 artiklan 3 kohdan f alakohdassa tarkoitettuja perusteita toimivaltaisten viranomaisten olisi otettava huomioon myös, onko hallinnoijalla käytössä riittävät vaihtoehtoiset tekniset valmiudet ja valvontamekanismit vertailuarvon tarjoamisen jatkuvuuden ja vakauden ylläpitämiseksi, sekä niiden säännösten luonne, joita hallinnoija on päättänyt olla soveltamatta.
                  
               
                     (5)
                  
                  
                     Hallinnoijille olisi annettava riittävästi aikaa valmistella hakemuksia ja varmistaa tämän asetuksen vaatimusten noudattaminen. Sen vuoksi tätä asetusta olisi alettava soveltaa kahden kuukauden kuluttua sen voimaantulosta.
                  
               
                     (6)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
                  
               
                     (7)
                  
                  
                     EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Vertailuarvon alttius manipuloinnille
            Tarkastellessaan asetuksen (EU) 2016/1011 25 artiklan 3 kohdan mukaisesti vertailuarvon alttiutta manipuloinnille toimivaltaisen viranomaisen on otettava huomioon ainakin seuraavat perusteet:
            
                        a)
                     
                     
                        perustuuko vertailuarvo transaktiotietoihin;
                     
                  
                        b)
                     
                     
                        ovatko tietolähteet valvottuja yhteisöjä;
                     
                  
                        c)
                     
                     
                        sovelletaanko toimenpiteitä syöttötietojen vakauden lisäämiseksi;
                     
                  
                        d)
                     
                     
                        vähentääkö hallinnoijan organisaatiorakenne kannustimia manipulointiin;
                     
                  
                        e)
                     
                     
                        saako hallinnoija taloudellista etua vertailuarvoon viittaavasta rahoitusvälineestä, rahoitussopimuksesta tai sijoitusrahastosta;
                     
                  
                        f)
                     
                     
                        onko todettu tapauksia, joissa samankokoisen ja organisaatioltaan samanlaisen hallinnoijan tarjoamaa samaa vertailuarvoa tai samoja menetelmiä käyttävää vertailuarvoa on manipuloitu.
                     
                  
         
            2 artikla
            Syöttötietojen luonne
            Tarkastellessaan asetuksen (EU) 2016/1011 25 artiklan 3 kohdan mukaisesti syöttötietojen luonnetta toimivaltaisen viranomaisen on otettava huomioon ainakin seuraavat perusteet:
            
                        a)
                     
                     
                        jos syöttötiedot ovat transaktiotietoja, onko hallinnoija toimija markkina- tai taloustilanteessa, jota vertailuarvolla pyritään mittaamaan;
                     
                  
                        b)
                     
                     
                        jos syöttötiedot saadaan tietolähteiltä, saavatko tietolähteet taloudellista etua vertailuarvoon viittaavasta rahoitusvälineestä tai rahoitussopimuksesta tai voivatko ne hyötyä sen sijoitusrahaston tuotosta, jota vertailuarvolla mitataan;
                     
                  
                        c)
                     
                     
                        jos syöttötiedot hankitaan kolmannessa maassa sijaitsevilta pörsseiltä tai kauppajärjestelmiltä, sovelletaanko kyseisiin pörsseihin ja kauppajärjestelmiin sääntely- ja valvontakehystä, jolla taataan syöttötietojen koskemattomuus;
                     
                  
                        d)
                     
                     
                        jos syöttötiedot koostuvat hintatarjouksista, ovatko hintatarjoukset sitovia vai ohjeellisia ja sovelletaanko niihin riittäviä valvontamekanismeja.
                     
                  
         
            3 artikla
            Eturistiriitojen suuruus
            Tarkastellessaan asetuksen (EU) 2016/1011 25 artiklan 3 kohdan mukaisesti eturistiriitojen suuruutta toimivaltaisen viranomaisen on otettava huomioon ainakin seuraavat perusteet:
            
                        a)
                     
                     
                        saako hallinnoija taloudellista etua vertailuarvoon viittaavasta rahoitusvälineestä tai rahoitussopimuksesta tai voiko se hyötyä sen sijoitusrahaston tuotosta, jota vertailuarvolla mitataan;
                     
                  
                        b)
                     
                     
                        jos vertailuarvo perustuu toimitettaviin syöttötietoihin, sovelletaanko hallinnoijan ja tietolähteiden suhteeseen riittäviä valvontamekanismeja;
                     
                  
                        c)
                     
                     
                        onko hallinnoijalla käytössä valvonta- ja muita toimenpiteitä, joilla lievennetään tehokkaasti mahdollisia eturistiriitoja.
                     
                  
         
            4 artikla
            Hallinnoijan harkintavallan käytön laajuus
            Tarkastellessaan asetuksen (EU) 2016/1011 25 artiklan 3 kohdan mukaisesti hallinnoijan harkintavallan käytön laajuutta toimivaltaisen viranomaisen on otettava huomioon ainakin seuraavat perusteet:
            
                        a)
                     
                     
                        jos vertailuarvon menetelmissä sallitaan, että hallinnoija käyttää asiantuntemukseen perustuvaa päättelyä, onko päättelyn tai harkintavallan käyttö riittävän avointa;
                     
                  
                        b)
                     
                     
                        jos vertailuarvo perustuu arvioihin, hallinnoijan käyttöön ottamien sisäisten valvontatoimien tehokkuus.
                     
                  
         
            5 artikla
            Vertailuarvon vaikutus markkinoihin
            Tarkastellessaan asetuksen (EU) 2016/1011 25 artiklan 3 kohdan mukaisesti vertailuarvon vaikutusta markkinoihin toimivaltaisen viranomaisen on otettava huomioon ainakin seuraavat perusteet:
            
                        a)
                     
                     
                        jos vertailuarvo on erityisen merkittävä tietyn markkinan tai markkinoiden kannalta, aiheuttaisiko vertailuarvon epäluotettavuus häiriöitä tällaisen markkinan tai markkinoiden toiminannassa ja onko vertailuarvolle riittäviä korvaavia vaihtoehtoja;
                     
                  
                        b)
                     
                     
                        jos vertailuarvo täyttää merkittävän vertailuarvon vaatimukset asetuksen (EU) 2016/1011 24 artiklan 1 kohdan b alakohdan mukaisesti ja jos tiedot ovat toimivaltaisen viranomaisen saatavilla, mikä tahansa vertailuarvoon viittaavien rahoitusvälineiden, rahoitussopimusten tai sijoitusrahastojen määrällinen suhde jäsenvaltion vastaavien välineiden kokonaisarvoon.
                     
                  
         
            6 artikla
            Vertailuarvon tarjonnan luonne, mittakaava ja monimutkaisuus
            Tarkastellessaan asetuksen (EU) 2016/1011 25 artiklan 3 kohdan mukaisesti vertailuarvon tarjonnan luonnetta, mittakaavaa ja monimutkaisuutta toimivaltaisen viranomaisen on otettava huomioon ainakin seuraavat perusteet:
            
                        a)
                     
                     
                        missä määrin syöttötiedot perustuvat tietolähteisiin, ovatko syöttötiedot transaktiotietoja ja miten tämä suhde näkyy hallinnoijan käytössä olevissa valvontamekanismeissa;
                     
                  
                        b)
                     
                     
                        käsiteltävien syöttötietojen määrä ja tietolähteiden lukumäärä;
                     
                  
                        c)
                     
                     
                        onko hallinnoijalla riittävät tekniset valmiudet käsitellä syöttötietoja jatkuvasti ja vakaasti;
                     
                  
                        d)
                     
                     
                        ovatko menetelmät alttiita operatiivisille riskeille syöttötietojen käsittelyssä;
                     
                  
                        e)
                     
                     
                        missä määrin hallinnoija luottaa tietolähteisiin vertailuarvon määrittelyssä.
                     
                  
         
            7 artikla
            Vertailuarvon merkitys rahoitusvakaudelle
            Tarkastellessaan asetuksen (EU) 2016/1011 25 artiklan 3 kohdan mukaisesti vertailuarvon merkitystä rahoitusvakaudelle toimivaltaisen viranomaisen on sisällytettävä huomioon otettaviin perusteisiin ainakin vertailuarvoon viittaavien rahoitusvälineiden, rahoitussopimusten ja sijoitusrahastojen kokonaisarvon ja jäsenvaltion finanssi- ja pankkisektorin kokonaisvarojen arvon välisen suhteen arviointi, jos kyseiset tiedot ovat toimivaltaisen viranomaisen tiedossa.
         
         
            8 artikla
            Vertailuarvoon viittaavien rahoitusvälineiden, rahoitussopimusten tai sijoitusrahastojen arvo
            Tarkastellessaan asetuksen (EU) 2016/1011 25 artiklan 3 kohdan mukaisesti vertailuarvoon viittaavien rahoitusvälineiden, rahoitussopimusten tai sijoitusrahastojen arvoa toimivaltaisen viranomaisen on otettava huomioon ainakin seuraavat perusteet:
            
                        a)
                     
                     
                        kaikkien vertailuarvoon viittaavien rahoitusvälineiden, rahoitussopimusten ja sijoitusrahastojen kokonaisarvo kaikkien maturiteettien tai erääntymisaikojen perusteella, jos tämä on toimivaltaisen viranomaisen tiedossa;
                     
                  
                        b)
                     
                     
                        keskittyykö vertailuarvon käyttö rahoitusvälineen, rahoitussopimuksen tai sijoitusrahaston yksittäisiin luokkiin;
                     
                  
                        c)
                     
                     
                        jos vertailuarvo on asetuksen (EU) 2016/1011 24 artiklan 1 kohdan b alakohdan mukaisesti merkittävä vertailuarvo, kuinka lähellä vertailuarvoon viittaavien rahoitusvälineiden, rahoitussopimusten tai sijoitusrahastojen kokonaisarvo on mainitun asetuksen 20 artiklan 1 kohdan a alakohdassa ja c alakohdan i alakohdassa tarkoitettuja kynnysarvoja, jos tämä on toimivaltaisen viranomaisen tiedossa.
                     
                  
         
            9 artikla
            Hallinnoijan koko, organisaatiomuoto tai -rakenne
            Tarkastellessaan asetuksen (EU) 2016/1011 25 artiklan 3 kohdan mukaisesti hallinnoijan kokoa, organisaatiomuotoa tai -rakennetta toimivaltaisen viranomaisen on otettava huomioon ainakin seuraavat perusteet:
            
                        a)
                     
                     
                        jos vertailuarvon tarjoaminen ei ole hallinnoijan päätoiminta-ala, onko vertailuarvon tarjoaminen organisatorisesti erillään vai onko käytössä muita välineitä eturistiriitojen estämiseksi;
                     
                  
                        b)
                     
                     
                        jos hallinnoja on osa ryhmää ja yksi tai useampi yhteisö ryhmän sisällä ovat vertailuarvon tosiasiallisia tai potentiaalisia käyttäjiä, toimiiko hallinnoija riippumattomasti ja onko hallinnoijalla käytössä muita keinoja eturistiriitojen estämiseksi.
                     
                  
         
            10 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 25 päivästä tammikuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä heinäkuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 171, 29.6.2016, s. 1.
         
            (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).